અત્યારે તાતી જરૂર એ છે કે ભાઈશ્રી જેવા સદગુરુનો આશ્રય લઈએ. ભાઈશ્રી ઉપદેશ આપતા કહે છે કે, “ ઋણાનુબંધથી આપણે બધા એક બીજા સાથે જોડાયેલા છીએ, અન્યોન્ય આધારિત એકબીજાનું જીવન સમય સાથે આગળ વધી રહ્યું છે. આ સંસાર છે તે ન સમજાય એવી કર્મની ગૂંથેલી જાળ છે, તેમાં આપણા મનમાં ઊઠતા વિચારો, હૃદયના ભાવો, અને કાયા દ્વારા થતી દરેક ક્રિયાઓની અસર અન્યને થતી હોય છે અને અંતે તે ફળ સ્વરૂપે આપણે સ્વયં ભોગવવી પડે છે, માટે ખૂબ સાવચેત રહેવું. વિચાર કરીને એક એક ડગલું માંડવું. પોતે કરેલા કર્મોથી કોઈ છટકી શકતું નથી. પુરુષાર્થનો માર્ગ ખુલ્લો છે. જીવન જીવતા સામે ઘણી વસ્તુઓ આવશે, ઘણા વિકલ્પો જાગશે ત્યારે તમારે નકકી કરીને વિવેકપૂર્વક પસંદગી કરવાની રહશે. મનમાં ઊભી થતી ઈચ્છાઓને જાગૃતિ પૂર્વક તપાસી લેવી અને પછી જો તે ઈચ્છા કલ્યાણના માર્ગે લઇ જાય તો તેને પુરી કરવા પ્રયત્ન કરવો અને જો તે અકલ્યાણના માર્ગે દોરી જવાની હોય તો તેને સમજણ સાથે મનમાંથી કાઢી નાખવી.”